Portugaliya ligasi kubogi doirasida kechgan «Portu» va «Moreyrense» jamoalari uchrashuvi vaqtida noodatiy voqea yuz berdi. «Portu» yarimhimoyachisi Danilu Pereyra 3 daqiqa ichida ikkinchi sariq kartochkani olib, maydonni tark etdi. Dastlab u raqibini turtib yiqitgani uchun 76-daqiqada ogohlantirilgandi. Oradan uch daqiqa o‘tgach, bosh hakam Luish Godino bilan tasodifan to‘qnashib ketdi va hakam unga ikkinchi marta sariq kartochka ko‘rsatdi. Yakunda «Portu» 0:1 hisobida yutqazib, musobaqani tark etdi.